In nomine patris et filii ut servetur Trinitatis individue honor...... Ego, Milo de Montebarri, frater Rainaudi ejusdem castri domini, de salute anime mee solicitus, et spe meliorum animum habitumque secularem mutare disponens, ecclesiam Molismensem, in qua beati Dei genitrix Maria decenter veneratur et colitur, de quodam fundo paterni mei juris augmentare, et heredem instituere, hoc litterali testamento decrevi. Trado igitur et concedo Deo et Beate Mariee Molismensi, laude et assensu predicti fratris mei Rainaudi et uxoris ejus [Aanoldis], villam vel alodium de Poilliaco, cum omnibus appenditiis suis, quicquid scilicet inibi possideo, in omni usu et consuetudine, in servis et ancillis, terris et sylvis, aquis, pratis, et pascuis, pro salute anime mee, et progenitorum meorum, servorum Dei hec usibus omnimodis profutura. Porro atrium predicte ville, quod hactenus injuste possedi, quia laicorum non est talis possessio, Deo et sancti Mammeti, et ipsi ecclesie cujus juris esse cognoscitur, a modo dimitto. Et ut mea concessio firma et illabata permaneat, fraterque meus Rainardus, et uxor ejus, qui presentes assistunt, hoc ipsum laudant, et sicut ego ita et ipsi hoc subsequenti testamento corroborant. Ego Rainardus et uxor mea [Aanoldis], hoc donum quod frater meus Milo Deo et ecclesie Molismensi dedit pro remedio animarum nostrarum ex nostra parte gratulanter laudamus, et jure perpetuo ab ecclesia possidendum legitima concessione firmamus, et infantes nostros, cum ad intelligibilem aetatem pervenerint, laudare faciemus, et hoc per manum comitis Milonis de Barro, domini nostri, facere pollicemur, qui in fide hoc nos veraciter agere promisimus, per manum etiamque Tecelini, qui dicitur Sorus, et Milonis de Nucerio, et etiam hominum et casatorum nostrorum, quos omnes et fideijussores inter nos et predictam ecclesiam constituimus, quatenus si quilibet nostrum ab hac pactione declinare voluerit, ipsi munimine permittant; quod si alterum nostrum infra hunc terminum mori contigerit, ipsi infantes nostros predictum donum concedere facient, et bona que concessimus ecclesiam amittere non permittant. Hujus igitur utriusque concessionis testes legitimi existunt: Hugo comes Trecensis et homines ejus, Rogerius de Juncivilla, Achardus Remensis, Falco filius Ingermeri; Milo comes de Barro, Milo de Melay, Pontius de Argentolio; Hugo de Aisiaco. Ex parte Rainardi et Milonis: Hugo de Planeto, et Hugo, filius ejus; Otmundus, filius ejus; Norgaudus, filius Bernardi de Riceio; Hugo pauper; Petrus, filius Rainerii de Montebarro; Godefridus de Molismo.